Document ID: 32008R0957

ΚΑΝΟΝΙΣΜΌΣ (ΕΚ) αριθ. 957/2008 ΤΗΣ ΕΠΙΤΡΟΠΉΣ
της 29ης Σεπτεμβρίου 2008
σχετικά με τη θέσπιση παρέκκλισης για τη δασμολογική περίοδο 2008/2009 από τον κανονισμό (ΕΚ) αριθ. 616/2007 για το άνοιγμα και τον τρόπο διαχείρισης κοινοτικών δασμολογικών ποσοστώσεων για το κρέας πουλερικών καταγωγής Βραζιλίας, Ταϊλάνδης και άλλων τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1), και ιδίως το άρθρο 144 παράγραφος 1 και το άρθρο 148 σε συνδυασμό με το άρθρο 4,
την απόφαση 2007/360/ΕΚ του Συμβουλίου, της 29ης Μαΐου 2007, σχετικά με τη σύναψη συμφωνιών υπό μορφή συμφωνηθέντων πρακτικών μεταξύ της Ευρωπαϊκής Κοινότητας και της Ομοσπονδιακής Δημοκρατίας της Βραζιλίας και μεταξύ της Ευρωπαϊκής Κοινότητας και του Βασιλείου της Ταϊλάνδης για την τροποποίηση των παραχωρήσεων όσον αφορά τα κρέατα πουλερικών, δυνάμει του άρθρου XXVIII της Γενικής Συμφωνίας Δασμών και Εμπορίου (ΓΣΔΕ του 1994) (2), και ιδίως το άρθρο 2,
Εκτιμώντας τα ακόλουθα:
(1)
Η Βραζιλία δημοσίευσε στις 5 Αυγούστου 2008 οδηγία (3) σχετικά με τον τρόπο χορήγησης πιστοποιητικών καταγωγής από την 1η Οκτωβρίου 2008.
(2)
Λαμβανομένης υπόψη της αβεβαιότητας σχετικά με τους όρους έκδοσης πιστοποιητικών καταγωγής για τα προϊόντα καταγωγής Βραζιλίας, κρίνεται σκόπιμο, στο στάδιο αυτό, να μετατεθεί, όσον αφορά τις εισαγωγές από τη χώρα αυτή, η περίοδος υποβολής αιτήσεων για την υποπερίοδο εισαγωγής από 1ης Ιανουαρίου έως 31 Μαρτίου 2009, σύμφωνα με το άρθρο 5 παράγραφος 1 του κανονισμού (ΕΚ) αριθ. 616/2007 της Επιτροπής (4), που καθορίστηκε στις επτά πρώτες ημέρες του Οκτωβρίου 2008.
(3)
Ως εκ τούτου, κρίνεται σκόπιμο να θεσπιστεί παρέκκλιση, για τη χώρα αυτή, από τις διατάξεις του άρθρου 5 παράγραφος 1 του κανονισμού (ΕΚ) αριθ. 616/2007 για την δασμολογική περίοδο 2008/2009.
(4)
Λαμβάνοντας υπόψη ότι η περίοδος υποβολής των αιτήσεων για την επόμενη υποπερίοδο πρέπει να αρχίσει την 1η Οκτωβρίου 2008, είναι αναγκαίο ο παρών κανονισμός να αρχίσει να ισχύει από την ημερομηνία αυτή.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση του άρθρου 5 παράγραφος 1 του κανονισμού (ΕΚ) αριθ. 616/2007, για τη δασμολογική υποπερίοδο που αρχίζει την 1η Ιανουαρίου 2009, οι αιτήσεις πιστοποιητικών για τα προϊόντα των ομάδων 1, 4 και 7 μπορούν να υποβληθούν μόνο κατά τις επτά πρώτες ημέρες του Νοεμβρίου 2008.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Οκτωβρίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Σεπτεμβρίου 2008.

Labels: 17
5
3
18
15